แบงก์ชาติฮึดสู้พยุงบาทไม่ให้หลุด30
ยอมรับส่งออกทองคำหนักมือกรณ์ชี้เงินแข็งช่วยราคาไม่ขยับ
18 ส.ค. 2554

ยอมรับส่งออกทองคำหนักมือกรณ์ชี้เงินแข็งช่วยราคาไม่ขยับ
ธปท.เข้าแทรกแซงค่าเงินบาทไม่ให้แข็งค่าทั้งวัน ยอมรับช่วงที่ส่งออกทองคำมากก็ต้องดูแลไม่ให้แข็งค่า
ค่าเงินบาทยังมีแนวโน้มจะหลุดระดับ 30 บาทต่อเหรียญสหรัฐในวันนี้ โดยเมื่อวันที่ 11 เม.ย. ธนาคารแห่งประเทศไทย (ธปท.) เข้าแทรกแซงตลอดทั้งวันหลังจากก่อนปิดตลาดที่ระดับ 30.07/10 บาทต่อเหรียญสหรัฐ โดยธนาคารพาณิชย์หลายแห่งต่างคาดว่าในวันนี้จะยืนในระดับ 30.00/10 บาทต่อเหรียญสหรัฐ และเชื่อว่า ธปท.จะแทรกแซงพยุงไม่ให้หลุดระดับนี้
นางอัจนา ไวความดี รองผู้ว่าการ ด้านเสถียรภาพการเงิน ธปท. กล่าวว่า การแข็งค่าของเงินบาทมาจากหลายปัจจัยและเป็นไปในทิศทางเดียวกับภูมิภาคที่มีแนวโน้มแข็งค่าขึ้นตามค่าเงินยูโร บวกกับราคาทองคำพุ่งสูงขึ้นมาก ทำให้คนไทยขายทองมากขึ้น ส่งผลให้มีการส่งออกทองคำออกไปมากขึ้น จึงเป็นอีกปัจจัยหนึ่งที่ทำให้ค่าเงินบาทแข็งขึ้นด้วย
“ธปท.ได้เข้าไปดูแลค่าเงินบาทบ้างเป็นบางช่วง เช่น กรณีที่มีการขายทองเพื่อทำกำไรจากราคาทองที่แพงขึ้นจำนวนมาก เพราะตลาดของไทยเล็กหากมีเงินเข้ามามาก ค่าเงินบาทก็ยังผันผวนและแข็งขึ้นเกินความเป็นจริง” นางอัจนา กล่าว
จากการตรวจสอบของโพสต์ ทูเดย์ พบว่าในระยะที่ผ่านมาไทยมีการส่งออกทองคำในอัตราที่สูงมาก โดยช่วง 11 เดือนแรกของปี 2553 ไทยมีการส่งออกทองคำที่ยังไม่ขึ้นรูปถึง 6,007 ล้านเหรียญสหรัฐ คิดเป็นเงินบาทสูงถึง 1.89 แสนล้านบาท
ขณะที่เดือน ม.ค. 2554 มีการส่งออกทองคำเพียง 57.9 ล้านเหรียญสหรัฐ แต่พอถึงเดือนก.พ.ไทยมีการส่งออกทองคำมูลค่า 1,240 ล้านเหรียญสหรัฐ หรือ 3.7 หมื่นล้านบาท
นายกรณ์ จาติกวณิช รมว.คลัง กล่าวว่า ค่าเงินบาทที่แข็งค่าขึ้นในระยะนี้น่าจะเป็นสถานการณ์ระยะสั้น ซึ่งไม่น่ากังวล เพราะค่าเงินบาทที่แข็งค่าในช่วงนี้มีผลช่วยให้ราคาสินค้าอุปโภคบริโภคไม่สูงขึ้นจนเป็นภาระกับประชาชนมากเกินไป โดยเฉพาะราคาน้ำมันที่ไทยต้องนำเข้า และจากการตรวจสอบไม่พบว่ามีการเก็งกำไร